บริษัทจีนย้อมแมวในสหรัฐ มีเป็นร้อยบริษัท
หากบริษัทที่เราถือหุ้นมีผลประกอบการที่ดูดีมาโดยตลอด แต่สุดท้ายเรากลับพบว่าสิ่งที่เราเห็น เป็นเพียงแค่เรื่องหลอกลวงทั้งหมด เราจะรู้สึกอย่างไร ?   เหตุการณ์ดังกล่าวได้ “เกิดขึ้นจริง” กับธุรกิจสัญชาติจีน นับร้อยบริษัท ที่เข้าข่ายการทำทุจริต เช่นเดียวกันกับ Luckin Coffee ที่ตกแต่งงบบัญชีจนมีรายได้เกินจริงเพื่อหลอกนักลงทุนทั้งโลก  
25 พ.ค. 2564

บริษัทจีนย้อมแมวในสหรัฐ มีเป็นร้อยบริษัท /โดย ลงทุนแมน
หากบริษัทที่เราถือหุ้นมีผลประกอบการที่ดูดีมาโดยตลอด
แต่สุดท้ายเรากลับพบว่าสิ่งที่เราเห็น เป็นเพียงแค่เรื่องหลอกลวงทั้งหมด
เราจะรู้สึกอย่างไร ?
เหตุการณ์ดังกล่าวได้ “เกิดขึ้นจริง” กับธุรกิจสัญชาติจีน
นับร้อยบริษัท ที่เข้าข่ายการทำทุจริต เช่นเดียวกันกับ Luckin Coffee
ที่ตกแต่งงบบัญชีจนมีรายได้เกินจริงเพื่อหลอกนักลงทุนทั้งโลก
การทำทุจริตเหล่านี้ มีจุดเริ่มต้นมาจากอะไร
แล้วเหตุใดบริษัทมากมายสามารถทุจริตได้ ทั้ง ๆ ที่มี ก.ล.ต. ควบคุม
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องทั้งหมดนี้ เราต้องย้อนกลับไป
ในช่วงที่ตลาดหุ้นสหรัฐอเมริกาถล่มลงช่วงปี 2008 หรือวิกฤติซับไพรม์
นักลงทุนได้มีมุมมองว่าเศรษฐกิจสหรัฐอเมริกาได้เดินทางมาถึงจุดอิ่มตัว 
ส่งผลให้ผู้คนเริ่มมองว่า หุ้นในตลาดสหรัฐอเมริกาไม่น่าดึงดูดอีกต่อไป
เรื่องดังกล่าวได้ส่งผลให้เกิดบริษัทวาณิชธนกิจหัวใส 
ที่ต้องการหาผลประโยชน์จากตลาดซบเซา 
ได้นำบริษัทจีนเข้ามาจดทะเบียนในตลาดหลักทรัพย์สหรัฐอเมริกา
ในขณะนั้น ประเทศจีนกำลังเติบโตทางด้านเศรษฐกิจอย่างมาก
และบริษัทต่าง ๆ ในจีน ก็เริ่มมีบทบาทในระดับนานาชาติ
แน่นอนว่าด้วยสตอรีที่ดี ก็น่าจะมีแนวโน้มทำให้ตลาดหุ้นสหรัฐอเมริกา
กลับมาครึกครื้นได้อีกครั้งหนึ่งและผลประโยชน์ก็น่าจะตกกับทุกฝ่าย
บริษัทวาณิชธนกิจ จะได้ค่าบริการจากการให้คำแนะนำแก่บริษัทที่เข้าตลาดหุ้น
ผู้ถือหุ้นเดิมของบริษัทจีน ได้ความมั่งคั่งที่เพิ่มขึ้น
นักลงทุนรายย่อยและรายใหญ่ ได้หุ้นที่มีกิจการที่แข็งแกร่งและมีโอกาสเติบโตได้สูง
แต่เหตุการณ์กลับไม่เป็นไปเช่นนั้น
เพราะว่าบริษัทจีนที่ทยอยเข้ามาในตลาดหุ้นสหรัฐอเมริกา 
มีหลายร้อยบริษัท ที่มีการตกแต่งบัญชี..
โดยบริษัทจีนจะเข้ามาในตลาดหลักทรัพย์สหรัฐอเมริกา  
ด้วยการใช้วิธีการที่เรียกว่า Backdoor Listing 
หรือบริษัทเข้าไปซื้อบริษัทที่อยู่ในตลาดหลักทรัพย์ 
โดยมีจุดประสงค์เพื่อให้ตัวเองกลายเป็นบริษัทมหาชน
จากนั้นบริษัทจะทำการจ้าง Big 4 หรือกลุ่มบริษัทที่ตรวจสอบบัญชี
เพื่อเข้ามาตรวจสอบงบการเงินของบริษัท
แน่นอนว่าทางบริษัทต้องตกแต่งบัญชีไว้ก่อนเรียบร้อย
แม้ว่า Big 4 จะตั้งข้อสังเกตกับงบของบริษัทก็ตาม 
และได้เขียนหมายเหตุประกอบงบการเงินแล้ว
แต่ผู้คนส่วนใหญ่ก็มักมองข้ามไปเพราะมีโอกาสได้ผลตอบแทนที่สูง
เมื่อครบทุกองค์ประกอบแล้ว 
บริษัทก็จะทำการโปรโมตบริษัทตัวเองให้เป็นที่รู้จัก
ด้วยความที่ผลประกอบการที่ปรากฏในงบการเงินนั้นมีแนวโน้มที่ดีมาโดยตลอด
นักลงทุนต่าง ๆ ทั้งรายย่อยรวมถึงสถาบัน จึงตกเป็นเหยื่อและเข้ามาลงทุนในที่สุด
วงจรนี้ก็ได้เกิดขึ้นซ้ำแล้วซ้ำเล่า 
บริษัทจีนต่าง ๆ ทยอยเข้ามาในตลาดหุ้นสหรัฐอเมริกา 
ผลประกอบการเติบโตอย่างน่าประทับใจ 
บริษัทวาณิชธนกิจออกคำแนะนำ “ซื้อ” เข้าไปอีก
ผู้คนจึงแห่เข้ามาลงทุน ราคาหุ้นทะยานสูงขึ้น
เหตุการณ์ก็เป็นเช่นนี้ไปเรื่อย ๆ จนกระทั่งมีผู้ที่เห็นความผิดปกติ
โดยบริษัทแรกที่ถูกจับการฉ้อโกงคือ Orient Paper 
ผู้นำธุรกิจที่ผลิตและจัดจำหน่ายกระดาษในจีน
ซึ่งบริษัทที่ถูกควบรวมคือ Buffalo Mining ซึ่งถูกจดหุ้นอยู่ในตลาดนิวยอร์ก
เนื่องจาก Buffalo Mining เป็นบริษัทที่มีผลประกอบการที่ย่ำแย่มาเป็นเวลานาน
ส่งผลให้มูลค่าบริษัทนั้นต่ำ ซึ่งง่ายต่อการควบรวมกิจการ
เหตุการณ์เริ่มถูกเปิดโปงเมื่อ Muddy Waters เฮดจ์ฟันด์รายหนึ่ง 
เข้าไปสำรวจบริษัทและได้พบว่าบริษัทที่อ้างว่ามีรายได้ 3,000 ล้านบาทต่อปี 
กลับมีเพียงแค่โรงงานเล็ก ๆ ในชนบทและเครื่องจักรของโรงงานเกินกว่าครึ่งไม่สามารถใช้งานได้
ทาง Muddy Waters ประเมินแล้วว่า งบของบริษัทน่าจะเกินความเป็นจริง
จึงตีพิมพ์เอกสารเกี่ยวกับการสำรวจบริษัทและข้อสงสัยดังกล่าวออกมา
 
ซึ่งหลังจากเอกสารได้เผยแพร่ 
ก็ได้นำไปสู่การตรวจสอบบริษัทจีน
ที่เข้ามาจดทะเบียนในตลาดหลักทรัพย์สหรัฐอเมริกาครั้งใหญ่
ซึ่งต่อมา ก็ได้พบว่ามีหลายบริษัทที่มีพฤติกรรมที่น่าสงสัย
เช่น บริษัท China MediaExpress บริการโฆษณาบนรถประจำทาง
ถูกตั้งข้อสงสัยว่ารายได้ดูดีเกินที่จะเป็นจริง
บริษัท RINO International Corp ทำธุรกิจพลังงานสะอาด
ถูกตรวจสอบและพบว่ารายชื่อลูกค้าของบริษัทนั้นไม่มีอยู่จริง
และก็นำไปสู่การที่บริษัทจีนหลายแห่ง เช่น China Century Dragon Media, China Electric Motor, China Intelligent Lighting และ NIVS IntelliMedia Technology Group
ถูกตั้งข้อสงสัยจนต้องถูกระงับการซื้อขายหุ้น
ทาง TheStreet คาดการณ์ว่าหุ้นบริษัทจีนอาจทำให้นักลงทุน
ต้องเสียเงินอย่างน้อย 34,000 ล้านดอลลาร์สหรัฐจากเหตุการณ์ครั้งนี้
หลายคนอาจคิดว่าเรื่องราวการฉ้อโกงเหล่านี้น่าจะกวาดล้างและจบลงไปในที่สุด
แต่เหตุการณ์ที่ตามมา กลับไม่เป็นไปอย่างนั้น
เพราะผู้ที่กระทำความผิด ซึ่งเป็นบริษัทจีน 
แต่ประเทศสหรัฐอเมริกาสามารถทำได้เพียงแค่สั่งให้จ่ายค่าปรับเท่านั้น 
และค่าปรับที่ว่าก็ถือว่าเป็นก้อนเงินที่เล็กน้อย 
เมื่อเทียบกับมูลค่าความเสียหายต่อนักลงทุน
ในขณะที่ธุรกิจวาณิชธนกิจที่เป็นต้นตอของเรื่องทั้งหมดนี้ ก็สามารถโยนความผิดให้กับบริษัทจีนได้
ด้วยเหตุผลเหล่านี้จึงทำให้ยังมีบริษัทจีนที่เข้ามาทุจริตเรื่อย ๆ
อย่าง Luckin Coffee ร้านกาแฟจีน ที่เคยคาดว่าจะมาโค่นล้ม Starbucks
ตอนนี้ก็ได้กลายเป็นอีกหนึ่งบริษัทลวงโลกไปแล้วเรียบร้อย
และเมื่อไม่นานมานี้ Wolfpack ได้ตีพิมพ์เอกสารเกี่ยวกับบริษัทจีนอีกบริษัทหนึ่ง
ว่าอาจจะเป็นบริษัทที่มีการฉ้อโกงเช่นเดียวกับบริษัทจีนอื่น ๆ ที่เคยเป็นมา
บริษัทนั้นคือ EHang Holdings ซึ่งเป็นบริษัทที่ผลิต eVTOL หรือยานพาหนะไฟฟ้า
จากการพบว่าโรงงานผลิตของบริษัทไม่พบชิ้นส่วนยานยนต์เลย
รวมถึงรายชื่อลูกค้าที่ทำสัญญาซื้อขายกับบริษัทเป็นเรื่องหลอกลวง
หลังจาก Wolfpack เผยแพร่เอกสารออกมา
ก็ทำให้ปัจจุบัน EHang Holdings มีมูลค่าบริษัทลดลงกว่า 80% จากจุดสูงสุด
บริษัท GSX Techedu แพลตฟอร์มออนไลน์สำหรับนักเรียนของจีน 
Muddy Waters ก็ได้ตั้งข้อสงสัยว่ามีการปั้นตัวเลขการเติบโตทางรายได้ขึ้นมา 
และกล่าวว่าปริมาณนักเรียนบนระบบเกินกว่า 70% เป็นของปลอมด้วย
แม้แต่บริษัท iQIYI สตรีมมิงสัญชาติจีน
ที่ใคร ๆ น่าจะรู้จักกัน ก็ถูกสอบสวนจาก ก.ล.ต. สหรัฐอเมริกา
เรื่องจำนวนผู้ใช้งานและตัวเลขผลประกอบการที่ดูดีเกินจริง
มาถึงตรงนี้ เราก็คงสรุปได้ว่ามหากาพย์บริษัทจีนย้อมแมวเกิดขึ้นมาแล้ว
เกินกว่า 10 ปี และส่วนสำคัญที่ทำให้เกิดเรื่องราวเหล่านี้
นอกจากจะเป็นบริษัทจีนที่ทำทุจริตเองแล้ว
อีกส่วนที่ไม่พูดถึงไม่ได้เลยก็คือ “บริษัทวาณิชธนกิจอเมริกัน” ที่เป็นผู้รู้เห็นคนสำคัญที่ช่วยให้แมวถูกย้อมจนมาหลอกลวงคนอื่นได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
 
-
. 
-
 
-
 
-